KOMMISSIONENS AFGØRELSE af 6. maj 1996 om afslutning af antidumpingproceduren vedrørende importen af furfurylalkohol med oprindelse i Den Kinesiske Folkerepublik og Thailand (96/294/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 23,

under henvisning til Rådets forordning (EF) nr. 3283/94 af 22. december 1994 om beskyttelse mod dumpingimport fra lande, der ikke er medlemmer af Det Europæiske Fællesskab (2), senest ændret ved forordning (EF) nr. 1251/95 (3), særlig artikel 5 og 9,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) I november 1994 modtog Kommissionen en klage, der indeholdt påstand om skadelig dumpingimport af furfurylalkohol med oprindelse i Den Kinesiske Folkerepublik og Thailand.

Klagen var indgivet af Quaker Oars Chemicals Inc. på vegne af selskabets produktionsfilial i Fællesskabet, som tegner sig for 80 % af produktionen i Fællesskabet af furfurylalkohol.

Klagen indeholdt beviser for, at den pågældende vare importeredes til dumpingpriser, hvorved der forvoldtes væsentlig skade, hvilket var tilstrækkeligt til at begrunde iværksættelsen af en antidumpingprocedure.

(2) Efter at have afholdt konsultationer offentliggjorde Kommissionen derfor en meddelelse i De Europæiske Fællesskabers Tidende (4) om indledning af en antidumpingprocedure vedrørende den af klagen omfattede import og iværksatte en undersøgelse.

(3) Eftersom Den Kinesiske Folkerepublik ikke anses for at være et land med markedsøkonomi, foreslog den klagende part, at Thailand benyttedes som referenceland med henblik på fastsættelsen af den normale værdi. Thailand ansås for at være et egnet valg.

(4) Dumpingundersøgelsen omfattede perioden fra den 1. januar til den 31. december 1994.

(5) Kommissionen underrettede officielt de eksportører og importører, som den vidste var berørt af sagen, samt repræsentanterne for eksportlandene og den klagende part om indledningen af proceduren og gav de direkte berørte parter lejlighed til at tilkendegive deres synspunkter skriftligt og til at anmode om at blive hørt.

(6) Kommissionen sendte spørgeskemaer til de parter, som den vidste var berørt af sagen, og den modtog svar fra den klagende fællesskabsproducent, fra en eksportør i Thailand og fra tre importører i Fællesskabet.

(7) Kommissionen aflagde kontrolbesøg hos fællesskabsproducenten for at efterprøve oplysningerne i besvarelsen af spørgeskemaet.

B. DEN AF UNDERSØGELSEN OMFATTEDE VARE

(8) Den vare, der er omfattet af klagen og meddelelsen om indledning af en procedure, er furfurylalkohol, som er et kemikalium, der henhører under de heterocycliske forbindelser, såkaldte »furaner«. Varen henhører under KN-kode 2932 13 00.

C. TILBAGETRÆKNING AF KLAGEN OG AFSLUTNING AF PROCEDUREN

(9) I løbet af undersøgelsen trak den klagende fællesskabsproducent ved brev af 3. november 1995 klagen tilbage og anmodede om, at antidumpingproceduren afsluttedes. Dette skete med den begrundelse, at ændrede markedsvilkår har resulteret i en lempelse af den pågældende imports skadelige virkninger, hvilket indebærer, at den beskyttelse, som klageren har anmodet om, ikke er nødvendig i øjeblikket.

(10) Efter tilbagetrækningen af klagen undersøgte Kommissionen, om det ville være i Fællesskabets interesse at afslutte proceduren uden at indføre beskyttelsesforanstaltninger.

(11) De berørte parter underrettedes om de vigtigste kendsgerninger og betragtninger, på grundlag af hvilke Kommissionen påtænkte at afslutte proceduren, og fik lejlighed til at fremsætte bemærkninger. Kommissionen modtog ingen oplysninger, der gav anledning til at antage, at det ikke ville være i Fællesskabets interesse at afslutte proceduren.

(12) Det Rådgivende Udvalg er blevet hørt og har ikke rejst nogen indvendinger.

(13) På baggrund af ovenstående fastslår Kommissionen i overensstemmelse med artikel 9 i forordning (EF) nr. 3283/94, at beskyttelsesforanstaltninger er unødvendige, og at proceduren bør afsluttes -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af furfurylalkohol henhørende under KN-kode 2932 13 00 og med oprindelse i Den Kinesiske Folkerepublik og Thailand afsluttes herved.

Udfærdiget i Bruxelles, den 6. maj 1996.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 349 af 31. 12. 1994, s. 1.

(3) EFT nr. L 122 af 2. 6. 1995, s. 1.

(4) EFT nr. C 95 af 19. 4. 1995, s. 4.